Nieu-Seeland verbied dié wapens na aanvalleEerste minister Jacinda Ardern. Foto: Kyodo News via AP Nieu-Seeland se eerste minister het Donderdag aangekondig dat die land ŉ verbod gaan plaas op militêre semi-outomatiese vuurwapens en aanvalsgewere. Eerste minister Jacinda Ardern het aangekondig dat daar met onmiddellike inwerkingtreding ŉ verbod op die koop van dié wapens is ten einde te keer dat dit opgaar waarna ŉ algehele verbod sal volg. Volgens Ardern sal ŉ terugkoopskema ook van stapel gestuur word en kan dié vuurwapens nou onder ŉ amnestietydperk ingehandig word. Die stap kan Nieu-Seeland tot $140 miljoen kos. Daar is nagenoeg 250 000 geregistreerde vuurwapeneienaars in Nieu-Seeland wat ŉ bevolking van vyf miljoen mense het. Daar is na raming sowat 1,5 miljoen vuurwapens in die land. Ardern se aankondiging kom kort nadat die owerhede bekendgemaak het dat al 50 slagoffers wat dood is in die terreuraanval op 15 Maart op twee moskees in Christchurch, formeel uitgeken is. Foto: AP Photo/Mark Baker Die Australiër Brenton Harrison Tarrant is deur die polisie in hegtenis geneem in verband met die voorval. Die polisie het sy motor van die pad af gedruk terwyl hy glo na ŉ derde teiken op pad was. Tarrant het die aanval regstreeks op Facebook uitgesaai. Hy moet weer op 5 April in die hof verskyn. Afskrifte van die ontstellende 17 minuut lange regstreekse video is ure lank ná die aanval aanlyn gesirkuleer. Die regstreekse video wys ŉ man in kamoefleer- en swart klere wat na die Al Noor-moskee in Christchurch ry. Daar speel Serwiese musiek in die motor en verskeie outomatiese gewere kan op die passasiersitplek gesien word. Op een van die gewere staan ŉ naam, “Ebba Akerlund”, geskryf, ŉ 11-jarige meisie wat in 2017 tydens ŉ terreuraanval in Swede gesterf het. Die man betree die moskee en ná hy minstens 24 mans in die gebou geskiet het, skiet hy minstens twee persone in die straat. Die video is verfilm in die styl van ŉ eerste-persoon-skieter-videospeletjie. Hy keer terug na die motor om nog wapens te gaan haal en keer dan na die moskee terug. Die video eindig waar hy van die misdaadtoneel wegjaag en uit die venster van sy motor nog ŉ paar skote afvuur.